Idioma oseta

L'oseta (Иронау) ye una luenga iranicana que charran los osetas de lo Caucas, zaguera muestra de las luengas iranicanas nordorientals que charraban pueblos de las estepas d'Europa Oriental como los escitas, sarmatas y alanos.

Las luengas iranicanas de la branca escita y sarmata antigament ocupaban extensas arias d'Europa oriental dica que fuoron desplazadas por las luengas turquicas y eslavas. Bi ha toponimos como lo río Don que encara son trasparents pa los osetas, (Don significa "augua" pa los osetas, a l'igual que lo río "Duero" provién d'una radiz que significa "augua" en luengas celtas). La luenga de los alanos duró bel tiempo en las estepas y costeras de lo norte de lo Caucas por la existencia d'Alania, un reino alano formau por los alanos que fuyoron de los hunnos enta lo sud y se sedentarizoron chunto con pueblos caucasicos. En lo Caucas la luenga alana-oseta quedó dividida en dos dialectos: lo digor u occidental y lo iron u oriental. Lo digor se charra en una part d'Osetia de lo Norte, lo iron se charra tanto en Osetia de lo Norte como en Osetia de lo Sud. Lo "chasico" ye un tercer dialecto oseta se charraba en Hongría en la baixa Edat Meya por establir-se-ie alanos que en tiempos de los mongols emigraban enta l'ueste con los cumans.

Lo primer libro escrito en luenga oseta ye de 1798 y en alfabeto cirilico. En lo sieglo XIX se feba servir tanto l'alfabeto cirilico como l'alfabeto cheorchiano, y a vegadas lo dialecto digor s'escribiba en alfabeto arabe. En 1923 s'introdució l'alfabeto latino. En 1938 introducioron l'alfabeto cirilico de nuevo en Osetia de lo Norte y l'alfabeto cheorchiano en Osetia de lo Sud, dica la muerte de Stalin, cuan ya deixoron de fer servir l'alfabeto cheorchiano. Lo digor deixó d'estar base d'un estándard escrito en 1939.Felipe Fernández-Armesto. Los hijos de Zeus. Pueblos, enias y culturas de Europa. 1996 Grijalbo. pp479-480

Los osetas tienen una rica literatura epica tradicional con elementos pagans, lo ciclo de los Nartos, que han trasmeso a los circasians y abkhasios. Lo especialista en relichions politeístas indoeuropeas y luengas caucasicas Georges Dumézil estudió este ciclo con profundidat y trobó muitas cosas comuns con la mitolochía celta y india antiga (de lo periodo vedico).* Georges Dumézil. Escitas y osetas (1996). Fondo de Cultura Económica, S.L

 Referencias 

 Bibliografía 
 Georges Dumézil. Escitas y osetas (1996). Fondo de Cultura Económica, S.L
 Felipe Fernández-Armesto. Los hijos de Zeus. Pueblos, enias y culturas de Europa. 1996 Grijalbo.
 Jean Sellier y André Sellier. Atlas de los pueblos de Oriente. Acento Editorial.

Categoría:Luengas iranicas nordorientals
Categoría:Luengas de Cheorchia
Categoría:Luengas de Rusia
Categoría:Luengas de Turquía
Categoría:Luengas d'Osetia d'o Sud